Mikkelin vaakuna

**Mikkelin vaakuna** on  Mikkelin kaupungin virallinen tunnus ja sen aiheena on Savon jousi ja marsalkansauvat. Vaakunaan on liitetty Vapaudenristi ja sen yllä käytetään ruotsalaismallista kreivin kruunua. Vaakunan on suunnitellut Gunnar Clément ja uudelleen piirtänyt Eero Jokilehto. Se on vahvistettu vuonna 1943.

## Nykyinen vaakuna

Mikkelin nykyinen vaakuna on laadittu Suomen armeijan päämajan kunniaksi; tämä oli sijoitettuna kaupunkiin talvisodassa, jatkosodassa ja Lapin sodassa. Vaakunaa käytettiin aluksi ilman kunniamerkkiä, ja se on järjestyksessä kolmas kaupungille vahvistettu vaakuna. Mikkelin kaupungille myönnettiin 4. luokan Vapaudenristi miekkoineen joulukuussa 1944 kiitokseksi sen toimimisesta sotilasjohdon ja marsalkan päämajana. Kunniamerkin kantajana on kaupungin vaakuna.

Vuonna 2020 Mikkeli otti käyttöön kaupungin vaakunaan perustuvan kotiseutuviirin. Viirissä on kuvattuna vaakunan marsalkansauvat ja jousi, sekä Savon maakunnan perinteiset värit keltainen ja musta.

## Edelliset vaakunat

Mikkelin ensimmäinen vaakuna vahvistettiin 1842. Vaakunan ylemmässä, sinisessä kentässä oli kaupungin perustajan Nikolai I:n kruunattu monogrammi eli kyrillinen aakkonen Н ja roomalainen järjestysnumero I. Keskellä kultaisessa poikkihirressä oli perustamisvuosi 1838 ja alaosan mustassa kentässä kullanvärinen viritetty Savon jousi. Vaakunan oli suunnitellut ilmeisestikin kuvernööri Otto Boije.

Vuonna 1861 venäläinen heraldikko Bernhard von Köhne laati Mikkelille oman vaakunaehdotuksensa Suomen muiden kaupunkien tapaan. Ehdotuksessa vaakunan vanha aihe on korvattu kaupungin nimeen viitaten arkkienkeli Mikaelilla, joka on kuvattuna surmaamassa lohikäärmeenä esitettyä paholaista. Samanlainen aihe esiintyy muun muassa Arkangelin ja Brysselin kaupungin vaakunoissa. Von Köhnen esitystä ei kuitenkaan koskaan otettu käyttöön.

Suomen itsenäistyttyä kaupunkien vaakunat haluttiin puhdistaa venäläisvallan tunnuksista ja myös Mikkelin vaakuna uudistettiin vuonna 1922. Uudessa vaakunassa säilytettiin kilven katkaiseva kultainen hirsi, kaupungin perustamisvuosi ja alakentän jousi. Ainoastaan sinisen yläkentän monogrammi korvattiin viisisakaraisella hopeatähdellä, josta lähti viisi kapeaa hopeasädettä, yksi kunkin kärkiparin välistä. Uusi vaakuna ei kuitenkaan miellyttänyt kaupunkia tai valtioneuvostoa, sillä sen aiheiden ei katsottu liittyvän suoranaisesti kaupunkiin. Myös kultahirren vuosiluku rikkoi heraldisia säännöksiä, jonka takia vaakuna lopulta vaihdettiin Gunnar Clémentin laatimaan vaakunaan vuonna 1943.

## Galleria

Tiedosto:Mikkeli sinetti 1842.jpg|Mikkelin vuosien 1842-1922 vaakuna kaupungin vanhassa sinetissä.
Tiedosto:Säätytalo Mikkelin vaakuna.jpg|Mikkelin vaakuna Säätytalon pohjoisella julkisivulla vuodelta 1891.
Tiedosto:Mikkeli vaakuna 1900.jpg|Mikkelin vaakuna *Finlands städers vapen* -postikorttikokoelmasta 1900-luvun alusta.
Tiedosto:Von Koehne Mikkeli sketches.jpg|Von Köhnen laatimia luonnoksia Mikkelin vaakunaksi.
Tiedosto:Von Koehne Mikkeli.jpg|Von Köhnen ehdotus Mikkelin vaakunaksi. Kolkka viittaa kaupungin sijaintiin Mikkelin läänissä.
Tiedosto:Pieni Tietosanakirja - Mikkelin vaakuna.jpg|Mikkelin vaakuna Otavan Pienessä Tietosanakirjassa vuodelta 1928.
Tiedosto:Mikkeli vaakuna 1943.jpg|Gunnar Clémentin laatima Mikkelin nykyisen vaakunan alkuperäispiirros vuodelta 1943. Vapaudenristi liitettiin vaakunaan 21.12.1944.
Tiedosto:Mikkeli vaakunaehdotuksia 1943.jpg|Vaihtoehtoisia luonnoksia vuodelta 1943.
Tiedosto:Mikkelin vaakuna, tuomiokirkon ikkuna.jpg|Antti Salmenlinnan maalaama Mikkelin vaakuna Mikkelin tuomiokirkon eteläisessä kuori-ikkunassa vuodelta 1955.
Tiedosto:Mikkelin kaupungintalo 6.JPG|Vaakuna Mikkelin kaupungintalon julkisivulla.
Tiedosto:Mikkelin kotiseutuviiri.svg|Kaupungin vaakunaan perustuva Mikkelin kotiseutuviiri.


## Katso myös

* Mikkelin lääni

## Lähteet
* 
* 
* 
### Viitteet

### Muita lähteitä

* http://seutu.wikimikkeli.fi/index.php/Vaakunoiden_historiaa Mikkelin vaakunahistoriaa. Viitattu 5.3.2020

## Kirjallisuutta
* Бойко Дм. А. *Геральдика Великого Княжества Финляндского*. – Запорожье, 2013  http://www.rulit.me/books/geraldika-velikogo-knyazhestva-finlyandskogo-download-free-509427.html, https://dfiles.ru/files/vzujt7745